ຜົນສຳເລັດແຫ່ງວຽກງານຂົນຂວາຍປະຊາຊົນຂອງພັກ
1- ເນື້ອໃນ, ແບບວິທີການນຳພາຂອງພັກ ກ່ຽວກັບວຽກງານຂົນຂວາຍປະຊາຊົນ ໄດ້ຮັບການປ່ຽນແປງໃໝ່.
ເມື່ອກ້າວເຂົ້າສູ່ໄລຍະຕົ້ນແຫ່ງການປ່ຽນແປງໃໝ່, ຄະນະບໍລິຫານງານສູນກາງພັກສະໄໝທີ VI ໄດ້ປະກາດໃຊ້ຢ່າງທັນການ ມະຕິຕົກລົງສະບັບທີ 8B-NQ/TW, ລົງວັນທີ 27 ມີນາ 1990, ວ່າດ້ວຍ “ປ່ຽນແປງໃໝ່ວຽກງານມະຫາຊົນຂອງພັກ, ເພີ່ມທະວີການພົວພັນລະຫວ່າງພັກກັບປະຊາຊົນ”. ມະຕິຕົກລົງໄດ້ກຳນົດແຈ້ງທັດສະນະ 4 ປະການ ແລະບັນດາວິທີແກ້ຕົ້ນຕໍ ເພື່ອແນໃສ່ປ່ຽນແປງໃໝ່ການນຳພາຂອງພັກ ກ່ຽວກັບວຽກງານຂົນຂວາຍປະຊາຊົນ ໃຫ້ສອງຄ່ອງກັບຄວາມຮຽກຮ້ອງຕ້ອງການ ຂອງການປ່ຽນແປງໃໝ່ປະເທດຊາດຢ່າງຮອບດ້ານ. ບັນດາທັດສະນະຂອງພັກໃນມະຕິຕົກລົງສະບັບທີ 8B-NQ/TW ມີຄວາມໝາຍເລິກເຊິ່ງ, ເປັນແນວຄິດຊີ້ນຳທີ່ສອດຮ້ອຍຕະຫຼອດ ຕໍ່ກັບວຽກງານຂົນຂວາຍປະຊາຊົນ ໃນຂະບວນວິວັດການປະຕິບັດການປ່ຽນແປງໃໝ່ປະເທດຊາດ. ຊາບຊືມມະຕິຂອງພັກກ່ຽວກັບວຽກງານນີ້, ບັນດາຄະນະພັກ, ການຈັດຕັ້ງພັກ, ສະມາຊິກພັກ ໄດ້ລົງເລິກເກັບກຳຄວາມຄິດຈິດໃຈ, ຄວາມມຸ່ງມາດປາຖະໜາ, ສະພາບຊີວິດການເປັນຢູ່ຂອງປະຊາຊົນຢ່າງເປັນປະຈຳ ໂດຍຜ່ານການແບ່ງງານໃຫ້ພະນັກງານຫຼັກແຫຼ່ງໃນຄະນະພັກ ຮັບຜິດຊອບສະເພາະວຽກງານມະຫາຊົນ; ແບ່ງງານໃຫ້ສະມາຊິກພັກຊ່ວຍເຫຼືອມະຫາຊົນ ຊ່ວຍປະຊາຊົນ ແລະມີຂໍ້ກຳນົດ ໃຫ້ສະມາຊິກພັກປະຕິບັດພັນທະຢູ່ທ້ອງຖິ່ນທີ່ຕົນອາໃສ.
ແຕ່ກອງປະຊຸມໃຫຍ່ຄັ້ງທີ VII ຮອດກອງປະຊຸມໃຫຍ່ຄັ້ງທີ XI, ຄະນະບໍລິຫານງານສູນກາງ, ກົມການເມືອງ, ຄະນະເລຂາທິການສູນກາງພັກ ໄດ້ປະກາດໃຊ້ມະຕິຕົກລົງ ຄຳສັ່ງຫຼາຍສະບັບ ເພື່ອຊີ້ນຳນຳພາ, ເບິ່ງແຍງດູແລຕໍ່ກັບແຕ່ລະຊົນຊັ້ນ, ແຕ່ລະຊັ້ນຄົນສັງຄົມ, ແຕ່ລະຂົງເຂດວຽກງານຂົນຂວາຍປະຊາຊົນ ຂອງພັກ, ເພື່ອແນໃສ່ເສີມຂະຫຍາຍກຳລັງແຮງຂອງກຸ່ມກ້ອນມະຫາສາມັກຄີປວງຊົນທັງຊາດ, ຄືມະຕິຕົກລົງຂອງພັກກ່ຽວກັບການເສີມຂະຫຍາຍກຳລັງແຮງແຫ່ງຄວາມສາມັກຄີປວງຊົນທັງຊາດ; ກ່ຽວກັບວຽກງານຊົນເຜົ່, ວຽກງານສາສະໜາ, ວຽກງານແມ່ຍິງ, ວຽກງານຊາວໜຸ່ມ, ວຽກງານຊົນຊັ້ນກຳມະກອນ; ກ່ຽວກັບກະສິກຳ, ຊາວກະສິກອນ, ຊົນນະບົດ; ກ່ຽວກັບວຽກງານປັນຍາຊົນ, ນັກທຸລະກິດ, ນັກຮົບເກົ່າ, ຜູ້ອາຍຸສູງ... ແລະໃນມໍ່ໆມານີ້, ມະຕິຕົກລົງສະບັບທີ 25-NQ/TW ຂອງຄະນະບໍລິຫານງານສູນກາງພັກສະໄໝທີ XI “ກ່ຽວກັບການເພີ່ມທະວີ ແລະປ່ຽນແປງໃໝ່ການນຳພາຂອງພັກຕໍ່ກັບວຽກງານຂົນຂວາຍປະຊາຊົນ ໃນສະພາບການໃໝ່” ໄດ້ສະແດງໃຫ້ເຫັນຢ່າງຈະແຈ້ງ ເລິກເຊິ່ງເຖິງທັດສະນະ, ແນວທາງຂອງພັກກ່ຽວກັບບົດບາດຂອງປະຊາຊົນ, ຂອງວຽກງານຂົນຂວາຍປະຊາຊົນ. ອາດຈະເຫັນໄດ້ວ່າ, ບັນດາແຜນນະໂຍບາຍ, ນະໂຍບາຍກ່ຽວກັບວຽກງານຂົນຂວາຍປະຊາຊົນ ລ້ວນແຕ່ແນໃສ່ເບິ່ງແຍງດູແລຊີວິດການເປັນຢູ່ຂອງປະຊາຊົນ, ສະຫວັດດີການສັງຄົມ, ຫລຸດຜ່ອນຄວາມທຸກຍາກ; ເບິ່ງແຍງດູແລສິດ ຜົນປະໂຫຍດອັນຊອບທຳຂອງປະຊາຊົນ; ເປີດກວ້າງປະຊາທິປະໄຕ, ເສີມຂະຫຍາຍຄວາມຮັບຜິດຊອບ ແລະພັນທະຂອງປະຊາຊົນ.
ພັກ - ລັດຍາມໃດກໍ່ເອົາໃຈໃສ່ຮັບຟັງຄວາມຄິດຄວາມເຫັນຂອງປະຊາຊົນ, ອີງໃສ່ປະຊາຊົນເພື່ອກໍ່ສ້າງພັກ ລັດໃຫ້ຂາວສະອາດ ໝັ້ນຄົງເຂັ້ມແຂງ. ຂໍ້ສະເໜີແນະ ຂໍ້ຄິດປະດິດຫຼາຍຢ່າງຂອງປະຊາຊົນໃນຊີວິດຕົວຈິງຖືກພັກຮັບເອົາແລະໝູນໃຊ້ເຂົ້າໃນການກຳນົດແຜນນະໂຍບາຍ ຂໍ້ຕົກລົງທີ່ສຳຄັນ ມີລັກສະນະຍຸດທະສາດ ໃນກາລະເວລາທີ່ຫຍຸ້ງຍາກ ມີສິ່ງທ້າທາຍຕໍ່ປະເທດຊາດ. ຈາກຊີວິດການເປັນຢູ່ຕົວຈິງຂອງປະຊາຊົນ, ສະຕິປັນຍາແລະຄວາມຄິດປະດິດຂອງປະຊາຊົນ ໄດ້ເປັນແຫຼ່ງລິເລີ່ມໃຫ້ພັກດຳເນີນ ຊຸກຍູ້ການປ່ຽນແປງໃໝ່ປະເທດຊາດຢ່າງແຂງແຮງ. ໃນຂະບວນວິວັດແຫ່ງການປ່ຽນແປງໃໝ່, ພັກໄດ້ໃຫ້ຄວາມສຳຄັນແກ່ວຽກງານຕິຊົມຕົນເອງ ແລະຕິຊົມຢູ່ພາຍໃນພັກ, ອີງໃສ່ປະຊາຊົນເພື່ອກໍ່ສ້າງພັກໃຫ້ຂາວສະອາດ ໝັ້ນຄົງເຂັ້ມແຂງ. ພັກໄດ້ມີມະຕິຕົກລົງ ຄຳສັ່ງຫຼາຍສະບັບ ເພື່ອຊີ້ນຳນຳພາປະຕິບັດການປະຫຍັດ, ຕໍ່ສູ້ປ້ອງກັນແລະຕ້ານ ພະຍາດອາດຍາສິດ, ຕ້ານການສໍ້ລາດບັງຫຼວງຢ່າງເດັດດ່ຽວ.
2- ແນວໂຮມປະເທດຊາດຫວຽດນາມ, ບັນດາອົງການຈັດຕັ້ງການເມືອງ - ສັງຄົມ, ບັນດາສະມາຄົມຂອງມະຫາຊົນໄດ້ປ່ຽນແປງໃໝ່ເນື້ອໃນ ແລະແບບວິທີການເຄື່ອນໄຫວຢ່າງບໍ່ຢຸດຢັ້ງ.
ແນວໂຮມປະເທດຊາດຫວຽດນາມ, ບັນດາອົງຄະນະປະຊາຊົນ ມີຮູບການເຕົ້າໂຮມປະຊາຊົນຫຼາຍຮູບຫຼາຍແບບ ທີ່ນັບມື້ນັບອຸດົມສົມບູນ, ດຶງດູດປະຊາຊົນຊັ້ນຄົນຕ່າງໆຢ່າງຫຼວງຫຼາຍ ໃຫ້ເຂົ້າຮ່ວມໃນບັນດາສະມາຄົມ ອົງການຈັດຕັ້ງ, ບັນດາສະໂມສອນຕາມຄວາມມັກ, ຕາມອາຊີບ, ຕາມເພດ ໄວ... ພັກ-ລັດ ມີແຜນນະໂຍບາຍ ແລະນະໂຍບາຍຫຼາຍສະບັບ ເພື່ອແນໃສ່ໂຮມສູນ ເຕົ້າໂຮມບັນດາບຸກຄົນຜູ້ດີເດັ່ນໃນຊົນເຜົ່າ, ສາສະໜາ, ຜູ້ຊົງຄຸນວຸດທິ, ປັນຍາຊົນ, ນັກທຸລະກິດ... ໃຫ້ເຂົ້າຮ່ວມເປັນສະມາຊິກສະພາແຫ່ງຊາດ, ສະມາຊິກສະພາປະຊາຊົນ, ແນວໂຮມປະເທດຊາດ, ອົງຄະນະປະຊາຊົນ. ພາກສ່ວນ, ໂຄງປະກອບຄະນະບໍລິຫານງານ, ຄະນະປະທານຂອງອົງການຈັດຕັ້ງໄດ້ຮັບການເປີດກວ້າງ. ເພື່ອປະຕິບັດພາລະບົດບາດຕິດຕາມກວດກາ, ແນວໂຮມປະເທດຊາດ ບັນດາອົງການຈັດຕັ້ງການເມືອງ - ສັງຄົມ ໄດ້ດຳເນີນການຕິດຕາມກວດກາ ຕໍ່ກັບບັນດາອົງການ ການຈັດຕັ້ງລັດ, ຕໍ່ກັບຜູ້ແທນທີ່ຖືກປະຊາຊົນເລືອກຕັ້ງຂຶ້ນ, ຕໍ່ກັບພະນັກງານ ສະມາຊິກພັກ ແລະຂ້າລັດຖະການ, ແລະໄດ້ຜັນຂະຫຍາຍການທົດລອງປະຕິບັດ “ຂໍ້ກຳນົດແນວໂຮມປະເທດຊາດຕິດຕາມກວດກາພະນັກງານ, ຂ້າລັດຖະການ, ສະມາຊິກພັກຢູ່ເຂດພົນລະເມືອງ”. ປັດຈຸບັນ, ແນວໂຮມປະເທດຊາດ, ບັນດາອົງການຈັດຕັ້ງການເມືອງ - ສັງຄົມ ໄດ້ຜັນຂະຫຍາຍປະຕິບັດມະຕິຕົກລົງສະບັບທີ 217-QĐ/TW ແລະມະຕິຕົກລົງສະບັບທີ 218-QĐ/TW ຂອງກົມການເມືອງສູນກາງພັກສະໄໝທີ XI ວ່າດ້ວຍຂໍ້ກຳນົດການຕິດຕາມກວດກາ, ການຕິຊົມສັງຄົມຂອງແນວໂຮມປະເທດຊາດຫວຽດນາມ ແລະ ຂອງບັນດາອົງການຈັດຕັ້ງການເມືອງ - ສັງຄົມ; ຂໍ້ກຳນົດໃຫ້ແນວໂຮມປະເທດຊາດຫວຽດນາມ, ບັນດາອົງການຈັດຕັ້ງການເມືອງ - ສັງຄົມ ແລະ ປະຊາຊົນ ເຂົ້າຮ່ວມການປະກອບຄວາມຄິດຄວາມເຫັນກໍ່ສ້າງພັກ, ກໍ່ສ້າງອຳນາດການປົກຄອງ. ການເຄື່ອນໄຫວຂອງຄະນະກວດກາປະຊາຊົນ ໄດ້ປະກອບສ່ວນອັນຕັ້ງໜ້າ ເຂົ້າໃນການຕິດຕາມກວດກາຕໍ່ກັບພະນັກງານ ສະມາຊິກພັກ ຂ້າລັດຖະການ ໃນການປະຕິບັດແຜນນະໂຍບາຍ ແນວທາງຂອງພັກ, ນະໂຍບາຍ ກົດໝາຍຂອງລັດ; ຕິດຕາມກວດກາການລົງທຶນສ່ວນລວມ, ຍົກສູງປະສິດທິຜົນການລົງທຶນຢູ່ປະຊາຄົມ, ຕ້ານການສໍ້ລາດບັງຫຼວງ ການຟຸມເຟືອຍ.
ວຽກງານສົມທົບລະຫວ່າງແນວໂຮມປະເທດຊາດ, ບັນດາອົງການຈັດຕັ້ງການເມືອງ - ສັງຄົມ ກັບປະທານປະເທດ, ລັດຖະບານ, ຄະນະກຳມະການປະຈຳສະພາແຫ່ງຊາດ, ບັນດາກະຊວງ ຂະແໜງການຢູ່ສູນກາງ ແລະອຳນາດການປົກຄອງທ້ອງຖິ່ນ ໃນການຂົນຂວາຍປະຊາຊົນ ໄດ້ຮັບການຜັນຂະຫຍາຍຢ່າງຄົບຊຸດ, ປະຕິບັດແຜນນະໂຍບາຍ ແນວທາງຂອງພັກ ແລະ ນະໂຍບາຍ ກົດໝາຍຂອງລັດຢ່າງມີປະສິດທິຜົນ; ແກ້ໄຂຜ່ານຜ່າສະພາບການ “ຫັນເປັນແບບການບໍລິຫານ” ເປັນແຕ່ລະກ້າວ, ເພີ່ມທະວີການຫັນລົງສູ່ຮາກຖານ. ເນື້ອໃນ, ແບບວິທີການເຄື່ອນໄຫວນັບມື້ນັບແທດຈິງ ມີປະສິດທິຜົນ, ຕິດກັບໜ້າທີ່ການເມືອງຂອງພັກ, ຕອບສະໜອງ ສິດແລະຜົນປະໂຫຍດອັນຊອບດ້ວຍກົດໝາຍ ຂອງປະຊາຊົນ ໄດ້ໃນຂັ້ຂຕົ້ນ. ແນວໂຮມປະເທດຊາດ, ບັນດາອົງການຈັດຕັ້ງການເມືອງ - ສັງຄົມ ໄດ້ຖືບົດບາດເປັນແກນສານໃນການເຕົ້າໂຮມ, ເສີມຂະຫຍາຍກຳລັງແຮງຂອງກຸ່ມກ້ອນມະຫາສາມັກຄີປວງຊົນທັງຊາດ ເພື່ອປະຕິບັດຈຸດໝາຍ: ປະຊາຊົນຮັ່ງມີ, ປະເທດຊາດເຂັ້ມແຂງ ມີປະຊາທິປະໄຕ ຍຸດຕິທຳ ແລະສີວິໄລ.
3- ວຽກງານຂົນຂວາຍປະຊາຊົນຂອງບັນດາອົງການແຫ່ງລັດ ນັບມື້ນັບໄດ້ຮັບຄວາມເອົາໃຈໃສ່ຫຼາຍກວ່າແຕ່ກ່ອນ.
ອົງການອຳນາດການປົກຄອງຂັ້ນຕ່າງໆ ປະຕິບັດວຽກງານຕາມພາລະບົດບາດຄຸ້ມຄອງລັດ, ພ້ອມກັນນັ້ນກໍ່ເຮັດວຽກງານຂົນຂວາວປະຊາຊົນ ສ້າງເງື່ອນໄຂໃຫ້ປະຊາຊົນເຂົ້າຮ່ວມໃນການກໍ່ສ້າງ ປັບປຸງອຳນາດການປົກຄອງ. ລັດໄດ້ເອົາໃຈໃສ່, ສຸມໃສ່ການກໍ່ສ້າງລະບົບກົດໝາຍ, ລະບອບນະໂຍບາຍກ່ຽວກັບສິດ ແລະພັນທະຂອງພົນລະເມືອງ. ຄຳສັ່ງສະບັບທີ 18/2000/CT-TTg, ລົງວັນທີ 21 ກັນຍາ 2000, ຂອງນາຍົກລັດຖະມົນຕີ, ວ່າດ້ວຍການເພີ່ມທະວີວຽກງານຂົນຂວາຍປະຊາຊົນ, ແມ່ນເອກະສານນິຕິກຳ ທີ່ສືບຕໍ່ຫັນເປັນລະອຽດການປະຕິບັດແຜນນະໂຍບາຍ ແນວທາງຂອງພັກ ກ່ຽວກັບວຽກງານຂົນຂວາຍປະຊາຊົນ, ໄດ້ຜັນຂະຫຍາຍຢູ່ຂັ້ນຕ່າງໆຢ່າງຕັ້ງໜ້າ ແລະບັນລຸຜົນສຳເລັດຫຼາຍຢ່າງ.
ແຜນນະໂຍບາຍ ນະໂຍບາຍ ແລະຂໍ້ກຳນົດຫຼາຍສະບັບຂອງອົງການລັດ ກ່ອນເມື່ອປະກາດໃຊ້ເປັນທາງການ ກໍ່ໄດ້ຮັບການປະກອບຄວາມຄິດຄວາມເຫັນຂອງພະນັກງານ ຂ້າລັດຖະການ ແລະປະຊາຊົນ, ໄດ້ແກ້ໄຂຂໍ້ຄົງຄ້າງຈຳນວນໜຶ່ງໃນການພົວພັນລະຫວ່າງລັດ ກັບປະຊາຊົນແລະວິສາຫະກິດ ກ່ຽວກັບບັນດາຂົງເຂດຄຸ້ມຄອງທີ່ດິນ, ຄຸ້ມຄອງແຜນແມ່ບົດການກໍ່ສ້າງພື້ນຖານໂຄງລ່າງ ບ້ານເຮືອນ, ຄຸ້ມຄອງພາສີອາກອນ ແລະການລົງທຶນວິສາຫະກິດ.
ຄວາມຮັບຜິດຊອບຂອງບັນດາອົງການລັດ, ຂອງພະນັກງານ ຂ້າລັດຖະການ ຕໍ່ກັບຜູ້ອອກແຮງງານ ແລະປະຊາຊົນໄດ້ຮັບການຍົກສູງ. ພະນັກງານການນຳ, ຂ້າລັດຖະການ ຕ້ອງວາງໂຄງການ ແຜນການລົງຮາກຖານປະຈຳປີ ເພື່ອພົບປະ ສົນທະນາໂດຍກົງກັບປະຊາຊົນ, ຮັບຟັງຄວາມຄິດຄວາມເຫັນ ຄວາມມຸ່ງມາດປາຖະໜາຂອງປະຊາຊົນ; ການພົວພັນ, ທ່າທີ່ການປະພຶດຕໍ່ກັບປະຊາຊົນ ມີການຫັນປ່ຽນຢ່າງຕັ້ງໜ້າ, ໄດ້ກຳຈັດດັດແກ້ສະພາບການໂອ້ອວດຕິຕຽນ ອຳນາດບາດໃຫຍ່ ທີ່ເປັນການກໍ່ຄວາມຫຍຸ້ງຍາກລຳຄານໃຈ ໃຫ້ອົງການຈັດຕັ້ງ ແລະພົນລະເມືອງ. ການປະຕິຮູບດ້ານການບໍລິຫານໄດ້ຮັບການຍູ້ແຮງ, ຮັບປະກັນຕາມກຳນົດທິດປະຊາທິປະໄຕ ເປີດເຜີຍ ໂປ່ງໃສ, ເຂົ້າໃຈງ່າຍ ປະຕິບັດງ່າຍ; ປະກອບສ່ວນເຮັດໃຫ້ກົງຈັກໃສສະອາດ, ເພີ່ມທະວີຄວາມສັກສິດ ແລະປະສິດທິຜົນແຫ່ງການເຄື່ອນໄຫວ ຂອງບັນດາອົງການລັດ; ຈຳກັດຮັດແຄບກົນໄກ “ຂໍ, ໃຫ້”, ຫຍໍ້ສັ້ນເວລາແກ້ໄຂສຳເນົາບໍລິຫານ. ພິເສດ, ລາຍການໂທລະທັດ “ປະຊາຊົນຖາມ, ລັດຖະມົນຕີຕອບ” ໂດຍມີການເຂົ້າຮ່ວມຢ່າງຕັ້ງໜ້າຂອງບັນດາທ່ານລັດຖະມົນຕີ ແມ່ນບາດກ້າວຄືບໜ້າໃໝ່ໃນວຽກງານຂົນຂວາຍປະຊາຊົນ ຂອງບັນດາອົງການແຫ່ງລັດ.
ບັນດາກະຊວງ ຂະແໜງການ ແລະອຳນາດການປົກຄອງຂັ້ນຕ່າງໆ ໄດ້ເອົາໃຈໃສ່ເຖິງການປະກາດໃຊ້ກົດຂໍ້ກຳນົດຕ່າງໆ ເພື່ອແນໃສ່ປັບປຸງ ບູລະນະລະບົບບັນດາອົງການແຫ່ງລັດ ຕາມທິດໃກ້ຊິດຕິດແທດກັບປະຊາຊົນ, ຮັບໃຊ້ປະຊາຊົນ, ຍົກສູງຄວາມສັກສິດ ແລະປະສິດທິຜົນແຫ່ງການເຄື່ອນໄຫວ. ຫຼາຍອົງການ ສຳນັກງານໄດ້ຊີ້ນຳ ແລະຈັດຕັ້ງການກວດແກ້ ປັບປຸງເພີ່ມເຕີມກົດລະບຽບ ຫຼືປະກາດໃຊ້ກົດລະບຽບໃໝ່ກ່ຽວກັບລະບຽບການເຮັດວຽກຂອງອົງການ, ລະບຽບວັດທະນະທຳສຳນັກງານ, ລະບຽບການປະພຶດຂອງພະນັກງານ ຂ້າລັດຖະການ ຕາມທິດ: “ຟັງປະຊາຊົນເວົ້າ, ເວົ້າໃຫ້ປະຊາຊົນເຂົ້າໃຈ, ເຮັດໃຫ້ປະຊາຊົນເຊື່ອຖື” ພ້ອມດ້ວຍທ່າທີ່: “ນັບຖືປະຊາຊົນ, ໃກ້ຊິດປະຊາຊົນ, ເຂົ້າໃຈປະຊາຊົນ, ຮ່ຳຮຽນນຳປະຊາຊົນ ແລະມີຄວາມຮັບຜິດຊອບຕໍ່ກັບປະຊາຊົນ”. ບັນດາຄະນະພັກ, ແນວໂຮມປະເທດຊາດ ແລະອຳນາດການປົກຄອງຂັ້ນຕ່າງໆ ໄດ້ສ້າງເງື່ອນໄຂອຳນວຍຄວາມສະດວກໃຫ້ປະຊາຊົນ ຜູ້ອອກແຮງງານໃນບັນດາພາກສ່ວນເສດຖະກິດ ເຂົ້າຮ່ວມໃນການກໍ່ສ້າງອຳນາດການປົກຄອງ, ຄັດເລືອກ ແລະຕີລາຄາກຳລັງຄວາມສາມາດ ຄຸນສົມບັດ ແລະອິດທິພົນຊື່ສຽງ ຂອງພະນັກງານນຳພາ ຄຸ້ມຄອງ ໂດຍຜ່ານວຽກງານເລືອກຕັ້ງສະມາຊິກສະພາແຫ່ງຊາດ, ສະພາປະຊາຊົນຂັ້ນຕ່າງໆ; ແລະຜ່ານການເອົາຄະແນນສຽງໄວ້ວາງໄຈຕໍ່ກັບບັນດາພະນັກງານ ທີ່ສະພາແຫ່ງຊາດ, ສະພາປະຊາຊົນເລືອກຕັ້ງຂຶ້ນ ຫຼືຜ່ານອະນຸມັດ. ບັນດາສະມາຊິກສະພາແຫ່ງຊາດ, ສະພາປະຊາຊົນຂັ້ນຕ່າງໆ ໄດ້ປະຕິບັດຢ່າງເຂັ້ມງວດໜ້າທີ່ຮັບຜິດຊອບຂອງຕົນຕໍ່ຜູ້ປ່ອນບັດເລືອກຕັ້ງ ໃນການຮັບເອົາແລະສົ່ງຄວາມຄິດເຫັນຂອງຜູ້ປ່ອນບັດເລືອກຕັ້ງ ໄປຍັງຜູ້ນຳໜ້າກະຊວງ, ຂະແໜງການ ແລະອຳນາດການປົກຄອງ ເພື່ອແກ້ໄຂແລະຕອບຄຳຄິດເຫັນຂອງຜູ້ປ່ອນບັດເລືອກຕັ້ງ; ພ້ອມກັນນັ້ນກໍ່ຊຸກຍູ້ໃຫ້ບັນດາອົງການມີຄວາມຮັບຜິດຊອບ ໃນການແກ້ໄຂຄວາມຮຽກຮ້ອງອັນຊອບທຳ ຖືກກົດໝາຍ ຂອງຜູ້ປ່ອນບັດເລືອກຕັ້ງ.
ບັນດາທ້ອງຖິ່ນ, ກະຊວງ, ຂະແໜງການໄດ້ຮັບແລະແກ້ໄຂໜັງສືຮ້ອງຟ້ອງ ໃບຮ້ອງທຸກທີ່ຂຶ້ນກັບສິດຂອບເຂດຂອງຕົນຢ່າງຕັ້ງໜ້າ, ເປັນຕົ້ນແມ່ນໃບຮ້ອງຟ້ອງ; ຊີ້ນຳແກ້ໄຂກໍລະນີ ຄະດີສໍ້ລາດບັງຫຼວງ ລັກໂລບຟຸມເຟືອຍ, ແລະແຈ້ງຜົນການກວດກາໃຫ້ປະຊາຊົນຊາບ ເພື່ອຕິດຕາມກວດກາ. ມີບາງທ້ອງຖິ່ນຍັງຈັດຕັ້ງ ແລະຮຽກຮ້ອງໃຫ້ພະນັກງານ ຂ້າລັດຖະການ ຜູ້ທີ່ເຮັດຜິດກົດລະບຽບຕ້ອງຂໍໂທດຢ່າງເປີດເຜີຍຕໍ່ໜ້າປະຊາຊົນ. ຈາກນັ້ນ, ປັບປຸງຄວາມໄວ້ວາງໃຈຂອງປະຊາຊົນຕໍ່ກັບພັກ ລັດ.
ການປະຕິບັດກົດລະບຽບປະຊາທິປະໄຕຢູ່ຮາກຖານ ໄດ້ມີບາດກ້າວຫັນປ່ຽນທີ່ກ້າວໜ້າ. ຕໍ່ກັບຂັ້ນຕາແສງ, ເທດສະບານເມືອງ, ການກໍ່ສ້າງແລະປະຕິບັດກົດລະບຽບ ໄດ້ຮັບການຜັນຂະຫຍາຍຢ່າງກວ້າງຂວາງເລິກເຊິ່ງ. ເກືອບທັງໝົດທຸກຕາແສງ, ເທດສະບານເມືອງ ໄດ້ກໍ່ສ້າງ ແລະປະກາດໃຊ້ກົດລະບຽບ ຂໍ້ກຳນົດຂອງທ້ອງຖິ່ນຕົນ; ຂໍ້ກຳນົດຕົກລົງຂອງບ້ານ ຂອງຄຸ້ມນະຄອນ ໄດ້ຮັບປະກັນເງື່ອນໄຂຕ່າງໆ ເພື່ອໃຫ້ປະຊາຊົນຮູ້, ເຂົ້າຮ່ວມການປຶກສາຫາລື, ຕັດສິນຕົກລົງ ແລະຕິດຕາມກວດກາການເຄື່ອນໄຫວຢູ່ຮາກຖານ. ຕໍ່ກັບອົງການບໍລິຫານ ອົງການພາລະກິດ, ການປະຕິບັດກົດລະບຽບປະຊາທິປະໄຕຢູ່ຮາກຖານ ໄດ້ຕິດແໜ້ນກັບໂຄງການປະຕິຮູບການບໍລິຫານ ເພື່ອຊີ້ນຳການຈັດວາງສັບຊ້ອນກົງຈັກ, ການຈັດຕັ້ງພະນັກງານ, ຍົກຍ້າຍພະນັກງານແບບປ່ຽນຜຽນ; ກຳນົດພາລະບົດບາດ, ໜ້າທີ່ໃຫ້ແຈ້ງກວ່າອີກ; ກວດຄືນ ແລະຍຸບເລີກບັນດາເອກະສານທີ່ຜິດກົດໝາຍ ບັນດາລະບຽບການທີ່ກໍ່ຄວາມຫຍຸ້ງຍາກລຳຄານໃຈ; ຜັນຂະຫຍາຍປະຕິບັດກົນໄກ “ປະຕູດຽວ”, “ປະຕູດຽວຕໍ່ເນື່ອງກັນ”; ເປີດເຜີຍ “ໂທລະສັບສາຍດ່ວນ”; ໝູນໃຊ້ເຕັກໂນໂລຢີສື່ຂ່າວ, ສ້າງມາດຕະຖານ ISO, ຫັນການບໍລິການສາທາລະນະເປັນທັນສະໄໝ; ປັບປຸງ ເພີ່ມເຕີນກົດລະບຽບ ຂໍ້ກຳນົດ; ກຳນົດແຈ້ງໜ້າທີ່ຮັບຜິດຊອບຂອງຫົວໜ້າ, ຂອງພະນັກງານ ຂ້າລັດຖະການ ໃນການປະຕິບັດຂໍ້ກຳນົດພາຍໃນ ແລະປະຕິບັດການເປີດເຜີຍ ປະຊາທິປະໄຕຕໍ່ກັບປະຊາຊົນ. ຕໍ່ກັບບັນດາຮູບແບບວິສາຫະກິດນັ້ນ, ບັນດາກະຊວງ ຂະແໜງການຢູ່ສູນກາງ, ບັນດາທ້ອງຖິ່ນ ໄດ້ປະກາດໃຊ້ ເອກະສານຊີ້ນຳການກໍ່ສ້າງຂໍ້ກຳນົດປະຕິບັດປະຊາທິປະໄຕ ຢູ່ໃນວິສາຫະກິດ; ຈັດຕັ້ງການເຊັນສັນຍາແຮງງານ; ປັບປຸງ ເພີ່ມເຕີມຂໍ້ລະບຽບພາຍໃນ, ກົດລະບຽບ, ຂໍ້ກຳນົດ ໃຫ້ສອດຄ່ອງກັບສະພາບການໃໝ່.
4- ຂະບວນການປະຕິວັດຂອງມະຫາປະຊາຊົນ ໃນການກໍ່ສ້າງແລະປົກປັກຮັກສາປະເທດຊາດ ໄດ້ຮັບການຍູ້ແຮງຢ່າງບໍ່ຢຸດຢັ້ງ.
ໃນສະໄໝໃໝ່, ຂະບວນການປະຕິວັດຂອງມະຫາຊົນ ໄດ້ຮັບການຊີ້ນຳນຳພາຢ່າງໃກ້ຊິດຂອງພັກ ຊຶ່ງໄດ້ລະດົມທັງລະບົບການເມືອງ ແລະທຸກແຫຼ່ງກຳລັງໃນສັງຄົມ ໃຫ້ເຂົ້າຮ່ວມ ແລະເຮັດໃຫ້ສະພາບການເສດຖະກິດ - ສັງຄົມມີການປ່ຽນແປງຢ່າງແຂງແຮງ; ປະຊາທິປະໄຕໃນຊີວິດສັງຄົມໄດ້ຮັບການເປີດກວ້າງ ແລະເສີມຂະຫຍາຍ; ວຽກງານປ້ອງກັບຊາດ ປ້ອງກັນຄວາມສະຫງົບໄດ້ຮັບການເພີ່ມທະວີ.
ບັນດາການຂົນຂວາຍ, ຂະບວນການແຂ່ງຂັນຮັກຊາດຂອງປະຊາຊົນໄດ້ຮັບການຍູ້ແຮງ. ການຂົນຂວາຍ “ທົ່ວປວງຊົນສາມັກຄີກໍ່ສ້າງຊີວິດວັດທະນະທຳຢູ່ເຂດຊຸມຊົນ”, “ວັນເພື່ອຜູ້ທຸກຍາກ”; ຂະບວນການຫລຸດຜ່ອນ ລຶບລ້າງຄວາມທຸກຍາກ ໄດ້ລະດົມບັນດາແຫຼ່ງກຳລັງສັງຄົມ ເພື່ອຊ່ວຍເຫຼືອຜູ້ທຸກຍາກ, ເປັນຕົ້ນແມ່ນຢູ່ບັນດາຕາແສງທີ່ມີຄວາມຫຍຸ້ງຍາກ, ຕາແສງຢູ່ເຂດພູຜາ ຫ່າງໄກສອກຫຼີກ. ບັນດາຂະບວນການແຂ່ງຂັນ “ຂົນຂວາຍປະຊາຊົນເກັ່ງ”, “ທົ່ວປະເທດຮ່ວມແຮງກໍ່ສ້າງຊົນນະບົດໃໝ່”; ຊ່ວຍເຫຼືອກັນພັດທະນາເສດຖະກິດ, ຍູ້ແຮງການຜະລິດ, ແກ້ໄຂວຽກເຮັດງານທຳ ໄດ້ປະກອບສ່ວນອັນຕັ້ງໜ້າເຂົ້າໃນການພັດທະນາເສດຖະກິດ - ສັງຄົມ. ພິເສດ, ໃນໄລຍະຖືກຜົນສະທ້ອນຈາກວິກິດການເສດຖະກິດໂລກ, ປະຊາຊົນໃນທົ່ວປະເທດໄດ້ຕອບສະໜອງຂະບວນການຕ່າງໆເຊັ່ນ: “ຄົນຫວຽດນາມນິຍົມໃຊ້ສິນຄ້າຫວຽດນາມ”; ປະຕິບັດການປະຫຍັດ, ຕ້ານການຟຸມເຟືອຍໃນການຜະລິດ ແລະບໍລິໂພກ... ໄດ້ປະກອບສ່ວນອັນສຳຄັນເຂົ້າໃນການຊຸກຍູ້ການຜະລິດ, ຈຳກັດຮັດແຄບໄພເງິນເຟີ້, ຍົກສູງຊີວິດການເປັນຢູ່ຂອງປະຊາຊົນ.
ພ້ອມກັບບັນດາຂະບວນການພັດທະນາເສດຖະກິດ - ສັງຄົມ ແລະ ຫລຸດຜ່ອນລຶບລ້າງຄວາມທຸກຍາກນັ້ນ, ບັນດາການເຄື່ອນໄຫວເຂົ້າຮ່ວມການກໍ່ສ້າງພັກ, ກໍ່ສ້າງອຳນາດການປົກຄອງໃຫ້ຂາວສະອາດ, ໝັ້ນຄົງເຂັ້ມແຂງກໍ່ໄດ້ຮັບການຕອບສະໜອງຢ່າງຕັ້ງໜ້າ. ການເຄື່ອນໄຫວຕ່າງໆລ້ວນແຕ່ຫັນສູ່ຮາກຖານຢ່າງແຂງແຮງ, ຕິດແໜ້ນກັບພື້ນຖານ ຕິດແໜ້ນກັບປະຊາຊົນ, ເພີ່ມທະວີການສົນທະນາໂດຍກົງກັບປະຊາຊົນ, ເກັບກຳແນວຄິດຈິດໃຈ ຄວາມມຸ່ງມາດປາຖາໜາ ແລະ ຄຳສະເໜີແນະອັນຊອບທຳຊອງປະຊາຊົນໄດ້ຢ່າງ “ຖືກຕ້ອງ” “ຊັດເຈນ” ເພື່ອເປັນທີ່ປຶກສາໃຫ້ພັກ-ລັດ ຄະນະພັກ ແລະອຳນາດການປົກຄອງຂັ້ນຕ່າງໆ ວາງແຜນນະໂຍບາຍ ມາດຕະການຊີ້ນຳນຳພາການແກ້ໄຂບັນຫາຢ່າງທັນການ ແລະຖືກຕ້ອງຕາມກົດໝາຍ, ເປັນຕົ້ນແມ່ນບັນດາບັນຫາທີ່ສົ່ງຜົນກະທົບໂດຍກົງເຖິງຊີວິດການເປັນຢູ່, ວຽກເຮັດງານທຳ ແລະລາຍຮັບລາຍໄດ້ຂອງປະຊາຊົນ. ປະຊາຊົນຊົມເຊີຍ ແລະເຂົ້າຮ່ວມຢ່າງຕັ້ງໜ້າ ໃນການຂົນຂວາຍ “ຮ່ຳຮຽນ ແລະເຮັດຕາມແວ່ນແຍງຄຸນສົມບັດຂອງທ່ານປະທານໂຮ່ຈີມິນ” ຊຶ່ງໄດ້ສ້າງໃຫ້ມີຂະບວນການທີ່ກວ້າງຂວາງເລິກເຊິ່ງ ແລະມີກຳລັງແຜ່ຂະຫຍາຍກວ້າງ ດ້ວຍບັນດາແບບຢ່າງກ່ຽວກັບວຽກດີ ຄົນເດັ່ນ; ຕໍ່ສູ້ຕ້ານຄວາມຫຍໍ້ທໍ້ ພະຍາດອາດຍາສິດ ແລະການສໍ້ລາດບັງຫຼວງ; ປະກອບສ່ວນກໍ່ສ້າງພື້ນຖານການເມືອງໄດ້ຢ່າງໝັ້ນຄົງ. ບັນດາຂະບວນການຮັກສາຄວາມໝັ້ນຄົງດ້ານການເມືອງ, ຮັກສາລະບຽບຄວາມສະຫງົບສັງຄົມ ໄດ້ຮັບການຊຸກຍູ້ຢ່າງແຂງແຮງ, ເປັນຕົ້ນແມ່ນຢູ່ຕາມບໍລິເວນທີ່ສຳຄັນເປັນຈຸດໝັກດ້ານຍຸດທະສາດ; ປົກປັກຮັກສາອຳນາດອະທິປະໄຕໃນເຂດຊາຍແດນ, ເຂດທະເລໝູ່ເກາະ; ເປັນທີ່ປຶກສາໃຫ້ແກ່ຄະນະພັກ ອຳນາດການປົກຄອງທ້ອງຖິ່ນ ໃນການກໍ່ສ້າງລະບົບການປ້ອງກັນຊາດທົ່ວປວງຊົນ, ທ່າສະໜາມຮົບປ້ອງກັນຊາດທົ່ວປວງຊົນ ໂດຍຕິດກັບທ່າສະໜາມຮົບປ້ອງກັນຄວາມສະຫງົບປະຊາຊົນທີ່ໝັ້ນຄົງໜັກແໜ້ນ; ເບິ່ງແຍງດູແລນັກຮົບຜູ້ເສຍອົງຄະ, ນັກຮົບເຈັບເປັນ, ຄອບຄົວນັກຮົບຜູ້ເສຍສະຫຼະຊີວິດ, ຊອກຫາແລະເກັບໂຮມອັດຖິຂອງນັກຮົບຜູ້ເສຍສະຫຼະຊີວິດ; ປັບປຸງແລະເພີ່ມທະວີ “ທ່າສະໜາມຮົບໃນຈິດໃຈປະຊາຊົນ” ຢ່າງບໍ່ຢຸດຢັ້ງ.
ແຕ່ວ່າ, ວຽກງານຂົນຂວາຍປະຊາຊົນ ກໍ່ຍັງມີດ້ານອ່ອນ ຂໍ້ຈຳກັດຫຼາຍຢ່າງ. ການກໍ່ສ້າງແລະຜັນຂະຫຍາຍປະຕິບັດມະຕິ ຄຳສັ່ງຂອງພັກກ່ຽວກັບວຽກງານນີ້ຍັງບໍ່ທັນທັນການ, ປະສິດທິຜົນຕ່ຳ; ການຕີລາຄາແລະຄາດຄະເນສະພາບການຍັງບໍ່ທັນຊັດເຈນ ເປັນຕົ້ນແມ່ນຄາດຄະເນການຜັນປ່ຽນ ປ່ຽນແປງໂຄງປະກອບສັງຄົມ, ພາກສ່ວນພົນລະເມືອງ, ຄວາມຄິດຈິດໃຈ ຄວາມມຸ່ງມາດປາຖະໜາຂອງບັນດາຊັ້ນຄົນປະຊາຊົນ... ເພື່ອມີແຜນນະໂຍບາຍ, ນະໂຍບາຍທີ່ສອດຄ່ອງ. ການຫັນແຜນນະໂຍບາຍ ທັດສະນະຂອງພັກກ່ຽວກັບວຽກງານຂົນຂວາຍປະຊາຊົນ ໃຫ້ເປັນນິຕິກຳກໍ່ຍັງບໍ່ທັນທັນການ, ເປັນຕົ້ນແມ່ນກົນໄກ “ພັກນຳພາ, ລັດຄຸ້ມຄອງ, ປະຊາຊົນເປັນເຈົ້າ”. ບາງນະໂຍບາຍຍັງບໍ່ທັນຕອບສະໜອງໄດ້ກັບຄວາມປາດຖະໜາ ແລະຜົນປະໂຫຍດຂອງປະຊາຊົນ, ຄວາມຂັດເຄືອງຫຼາຍຢ່າງຂອງປະຊາຊົນ ຍັງບໍ່ແກ້ໄຂໄດ້ຢ່າງທັນການ; ສິດເປັນເຈົ້າຂອງປະຊາຊົນຍັງຖືກຝ່າຝືນ, ເປັນຜົນສະທ້ອນບໍ່ດີເຖິງຄວາມໄວ້ວາງໃຈຂອງປະຊາຊົນຕໍ່ກັບພັກ-ລັດ. ສະພາບດັ່ງກ່າວເທິງນີ້ມີສາເຫດພາວະວິໄສ, ແຕ່ຕົ້ນຕໍແມ່ນຍ້ອນບັນດາສາເຫດອັດຕະວິໄສ. ຄະນະພັກຈຳນວນໜຶ່ງຮັບຮູ້ກ່ຽວກັບບົດບາດທີ່ຕັ້ງຂອງວຽກງານຂົນຂວາຍປະຊາຊົນ ຍັງບໍ່ທັນຈະແຈ້ງ ຄົບຖ້ວນ; ຍັງບໍ່ທັນເຫັນແຈ້ງໜ້າທີ່ຮັບຜິດຊອບຂອງຕົນ ແລະຍັງບໍ່ທັນເອົາໃຈໃສ່ຢ່າງຈົດຈໍ່ເຖິງການຊີ້ນຳນຳພາວຽກງານນີ້. ພະນັກງານ ສະມາຊິກພັກພາກສ່ວນໜຶ່ງທີ່ບໍ່ໜ້ອຍ, ໃນນັ້ນມີພະນັກງານນຳພາ ຄຸ້ມຄອງ, ບໍ່ເປັນແບບຢ່າງ, ຖືກເສື່ອມໂຊມປ່ຽນທາດທາງດ້ານແນວຄິດການເມືອງ, ຄຸນສົມບັດສິນທຳ ແລະແບບແຜນດຳລົງຊີວິດ. ແບບວິທີການນຳພາຊອງພັກຕໍ່ກັບວຽກງານຂົນຂວາຍປະຊາຊົນ ໄດ້ຮັບການປ່ຽນແປງໃໝ່ຢ່າງຊັກຊ້າ, ໄປບໍ່ທັນກັບການຂະຫຍາຍຕົວຢ່າງໄວວາຂອງຊີວິດສັງຄົມ.
ບົດຮຽນປະສົບການກ່ຽວກັບວຽກງານຂົນຂວາຍປະຊາຊົນ
ບົດຮຽນປະສົບການໃຫຍ່ໃນການນຳພາການປະຕິວັດຫວຽດນາມ, ທີ່ມີການພົວພັນໂດຍກົງກັບວຽກງານຂົນຂວາຍປະຊາຊົນ, ໄດ້ຮັບການຢືນຢັນໃນເອກະສານກອງປະຊຸມໃຫຍ່ຄັ້ງທີ VI ຂອງພັກ - ກອງປະຊຸມທີ່ຂີດໝາຍພາລະກິດການປ່ຽນແປງໃໝ່: “ໃນການເຄື່ອນໄຫວທັງໝົດຂອງຕົນ, ພັກຕ້ອງຊາບຊືມແນວຄິດແນວຄິດ “ເອົາປະຊາຊົນເປັນກົກຮາກ”, ກໍ່ສ້າງ ແລະເສີມຂະຫຍາຍສິດເປັນເຈົ້າຂອງປະຊາຊົນ. ພັກກອມມູນິດຫວຽດນາມບໍ່ມີຈຸດປະສົງອື່ນໃດນອກເໜືອຈາກຈຸດປະສົງຕໍ່ສູເພື່ອຜົນປະໂຫຍດຂອງປະຊາຊົນ. ມະຫາຊົນເປັນຜູ້ສ້າງປະຫວັດສາດຂຶ້ນມາ”. ຈາກພຶດຕິກຳແຫ່ງການປະຕິວັດອັນອຸດົມສົມບູນ, ລວມທັງຜົນສຳເລັດແລະຂໍ້ຈຳກັດ, ພັກກອມມູນິດຫວຽດນາມໄດ້ຖອດຖອນບົດຮຽນຕ່າງໆ ກ່ຽວກັບວຽກງານຂົນຂວາຍປະຊາຊົນ ໃນສະໄໝແຫ່ງການປ່ຽນແປງໃໝ່ດັ່ງລຸ່ມນີ້:
ທີໜຶ່ງ, ວຽກງານຂົນຂວາຍປະຊາຊົນຍາມໃດກໍ່ອີງບົນພື້ນຖານແຜນນະໂຍບາຍ ແນວທາງຂອງພັກ, ນະໂຍບາຍ ກົດໝາຍຂອງລັດ. ວຽກງານຂົນຂວາຍປະຊາຊົນຕ້ອງຕິດແໜ້ນກັບວຽກງານກໍ່ສ້າງພັກ-ລັດ ໃຫ້ຂາວສະອາດ, ໝັ້ນຄົງເຂັ້ນແຂງ; ຕິດຕາມຢ່າງໃກ້ຊິດກັບພາກພຶດຕິກຳ, ຍາມໃດກໍ່ອີງໃສ່ກຳລັງປະຊາຊົນ ແລະກຳລັງແຮງຂອງປະຊາຊົນ; ທຸກໆແຜນນະໂຍບາຍ, ນະໂຍບາຍຕ້ອງເລີ່ມຈາກຜົນປະໂຫຍດຂອງປະຊາຊົນ, ເພື່ອປະຊາຊົນ ແລະໂດຍປະຊາຊົນຢ່າງແທ້ຈິງ.
ທີສອງ, ວຽກງານຂົນຂວາຍປະຊາຊົນ ແມ່ນພາລະຂອງທົ່ວທັງລະບົບການເມືອງ, ພັກນຳພາ, ອຳນາດການປົກຄອງຈັດຕັ້ງປະຕິບັດ, ແນວໂຮມປະເທດຊາດ ອົງຄະຄະປະຊາຊົນເປັນແກ່ນສານ, ເປັນທີ່ປຶກສາກ່ຽວກັບວຽກງານຂົນຂວາຍ ເຕົ້າໂຮມປະຊາຊົນເຂົ້າໃນການປະຕິບັດໜ້າທີ່ການເມືອງຂອງພັກ.
ທີສາມ, ປັບປຸງແລະເສີມຂະຫຍາຍກຳລັງແຮງແຫ່ງຄວາມສາມັກຄີປວງຊົນທັງຊາດຢ່າງເປັນປະຈຳ; ເພີ່ມທະວີການພົວພັນແບບເລືອດເນື້ອ ລະຫວ່າງພັກ-ລັດ ກັບປະຊາຊົນ. ແນວໂຮມປະເທດຊາດ, ບັນດາອົງການຈັດຕັ້ງການເມືອງ - ສັງຄົມ ແລະບັນດາສະມາຄົມຂອງມະຫາຊົນ ຕ້ອງປ່ຽນແປງໃໝ່ເນື້ອໃນ ແບບວິທີການເຄື່ອນໄຫວຢ່າງບໍ່ຢຸດຢັ້ງ ແລະຍົກສູງຄຸນນະພາບ ປະສິດທິຜົນການເຕົ້ນໂຮມປະຊາຊົນ, ແກ້ໄຂຜ່ານຜ່າສະພາບການເຮັດແບບບໍລິຫານ ອາດຍາສິດ ຮູບການ; ເປັນຜູ້ຕາງໜ້າທີ່ແທ້ຈິງໃຫ້ແກ່ສິດຜົນປະໂຫຍດ ຄວາມມຸ່ງມາດປາຖະໜາຂອງສະມາຊິກ ແລະ ຂອງປະຊາຊົນ.
ທີສີ່, ວາງແຜນກຳນົດ, ກໍ່ສ້າງ ບຳລຸງອົບຮົມ ຝຶກຝົນຫຼໍ່ຫຼອມ ຈັດວາງສັບຊ້ອນ ສ້າງຖັນແຖວພະນັກງານສະເພາະກິດ ທີ່ມີຄວາມສາມາດເປັນເສນາທິການໃຫ້ແກ່ພັກ ກ່ຽວກັບວຽກງານຂົນຂວາຍປະຊາຊົນ; ກໍ່ສ້າງ ບຳລຸງອົບຮົມໃຫ້ພະນັກງານ, ສະມາຊິກພັກ, ຂ້າລັດຖະການ ແລະ ພະນັກງານ ນັກຮົບກຳລັງປະກອບອາວຸດແຕ່ລະຄົນ ກາຍເປັນພະນັກງານຂົນຂວາຍປະຊາຊົນຂອງພັກ.
ບັນດາບັນຫານທີ່ພວມຕັ້ງອອກມາ ຕໍ່ກັບວຽກງານຂົນຂວາຍປະຊາຊົນຂອງພັກ
ສັນຕິພາບ ການຮ່ວມມື ແລະ ການພັດທະນາຍັງຄົງເປັນທ່າອຽງອັນພື້ນຖານໃນສະພາບການໂລກປັດຈຸບັນ, ແຕ່ຈະມີການຜັນປ່ຽນທີ່ສັບສົມໃໝ່ ຊຶ່ງເຊື່ອງຊ້ອນສິ່ງບັງເອີນອຸບັດເຫດຕ່າງໆທີ່ຄາດຄະເນໄດ້ຍາກ. ສະພາບຄວາມເຄັ່ງຕຶງ ການປະທະກັນດ້ານສາສະໜາ ດ້ານຊົນເຜົ່າ; ການແຍກຕົວອອກ, ການສົງຄາມພາກສ່ວນ; ການຈະລາຈົນດ້ານການເມືອງ, ການເຄື່ອນໄຫວແຊກແຊງ ໂຄ່ນລົ້ມ, ການກໍ່ການຮ້າຍ ຍັງຈະເກີດຂຶ້ນຢ່າງເຄັ່ງຮ້ອນ. ການພັດທະນາຂອງວິທະຍາສາດ - ເຕັກໂນໂລຢີ, ພິເສດແມ່ນການຂະຫຍາຍຕົວຢ່າງໄວວາຂອງການສື່ຂ່າວໃນໂລກ, ຊຶ່ງໄດ້ແລະພວມສະແດງອອກໃນທຸກວັນເວລາ ແລະສົ່ງຜົນກະທົບໃສ່ທຸກການເຄື່ອນໄຫວສັງຄົມ.
ເສດຖະກິດຕະຫຼາດ ແລະການເຊື່ອມໂຍງເຂົ້າກັບສາກົນ ມີຄຸນປະໂຫຍດດີແລະດ້ານຕັ້ງໜ້າເປັນຕົ້ນຕໍ, ແຕ່ຄຽງຂ້າງນັ້ນ ດ້ານຫຍໍ້ທໍ້ຈຳນວນໜຶ່ງກໍ່ສືບຕໍ່ກະທົບໃສ່ ສົ່ງຜົນສະທ້ອນນັບມື້ນັບເລິກເຊິ່ງໃສ່ຊີວິດສັງຄົມ ເຊັ່ນການຜັນແຍກຮັ່ງມີ - ທຸກຍາກ, ການແບ່ງຊັ້ນສັງຄົມ, ພ້ອມດ້ວຍພະຍາດອາດຍາສິດ, ສໍ້ລາດບັງຫຼວງ, ຫ່າງເຫີນປະຊາຊົນ, ລະເມີດສິດເປັນເຈົ້າຂອງປະຊາຊົນ, ເຮັດໃຫ້ຄວາມໄວ້ວາງໃຈຂອງປະຊາຊົນຕໍ່ກັບພັກຫລຸດຜ່ອນລົງ. ວິກິດການເສດຖະກິດໂລກໃນເວລາທີຜ່ານມາ ໄດ້ສົ່ງຜົນກະທົບຢ່າງແຮງໃສ່ລະບົບເສດຖະກິດຫວຽດນາມ, ເຖິງວ່າປັດຈຸບັນໄດ້ມີການຟື້ນຟູຢ່າງຕັ້ງໜ້າກໍ່ຕາມ ແຕ່ເສດຖະກິດຫວຽດນາມກໍ່ຍັງມີຄວາມຫຍຸ້ງຍາກຫຼາຍ; ພາລະກິດການຈັດວາງໂຄງປະກອບເສດຖະກິດຄືນໃໝ່ ພວມຮຽກຮ້ອງໃຫ້ແກ້ໄຂຢ່າງຮີບດ່ວນ. ຄວາມແຕກໂຕນກັນທາງດ້ານລະດັບຊີວິດ, ແບບດຳລົງຊີວິດ ແລະ ຄວາມຮັບຮູ້ຂອງບັນດາຊັ້ນຄົນສັງຄົມ; ການປ່ຽນແປງດ້ານໂຄງປະກອບພົນລະເມືອງ ແລະ ການເຄື່ອນຍ້າຍແຮງງານທີ່ສະແດງອອກນັບມື້ນັບແຂງແຮງນັ້ນ ແມ່ນມີທ່າອຽງຕັ້ງໜ້າ ແຕ່ພ້ອມກັນນັ້ນມັນກໍ່ກະທົບໃຫ້ເກີດມີບັນດາທ່າອຽງ ຜົນປະໂຫຍດທີ່ແຕກຕ່າງກັນ.
ບັນດາອິດທິກຳລັງສັດຕູຍັງສືບຕໍ່ປະຕິບັດກົນອຸບາຍ “ຫັນປ່ຽນໂດຍສັນຕິ”, ກໍ່ການຈະລາຈົນ ໂຄ່ນລົ້ມ, ນຳໃຊ້ປ້າຍຄຳຂວັນ “ປະຊາທິປະໄຕ”, “ສິດທິມະນຸດ”, “ຊົນເຜົ່າ”, “ສາສະໜາ” ເພື່ອຫວັງເຮັດໃຫ້ມີ “ການຫັນປ່ຽນດ້ວຍຕົນເອງ” ຢູ່ພາຍໃນພັກ, ພາຍໃນປະຊາຊົນ; ມ້າງເພທຳລາຍກຸ່ມກ້ອນມະຫາສາມັກຄີປວງຊົນທັງຊາດ.
ບັນດາບັນຫາທີ່ພວມຕັ້ງອອກມານັ້ນ ມັນຮຽກຮ້ອງໃຫ້ວຽກງານຂົນຂວາຍປະຊາຊົນຂອງພັກໃນຊຸມປີຕໍ່ໜ້າ ຕ້ອງສຸມໃສ່ບາງວິທີແກ້ຕົ້ນຕໍດັ່ງນີ້: ກ່ອນອື່ນໝົດແມ່ນຕ້ອງເພີ່ມທະວີການກໍ່ສ້າງພັກໃຫ້ຂາວສະອາດ ໝັ້ນຄົງເຂັ້ມແຂງ, ບັນດາຄະນະພັກ ການຈັດຕັ້ງພັກ ສືບຕໍ່ປະຕິບັດມະຕິກອງປະຊຸມສູນກາງພັກຄັ້ງທີ 4 ສະໄໝທີ XI ວ່າດ້ວຍການກໍ່ສ້າງພັກ; ສຸມກຳລັງແກ້ໄຂຄວາມຂັດເຄືອງ ຄວາມຮຽກຮ້ອງຕ້ອງການອັນຊອບທຳຂອງປະຊາຊົນໃຫ້ໄດ້ຢ່າງທັນການ ມີປະສິດທິຜົນ. ບັນດາຄະນະພັກ ການຈັດຕັ້ງພັກ ເອົາໃຈໃສ່ຊີ້ນຳນຳພາການຈັດຕັ້ງປະຕິບັດມະຕິຕົກລົງສະບັບທີ 25-NQ/TW ແລະບັນດາມະຕິ ຄຳສັ່ງຂອງພັກ ກ່ຽວກັບວຽກງານຂົນຂວາຍປະຊາຊົນ ເພື່ອແນໃສ່ສ້າງໃຫ້ມີການຫັນປ່ຽນຢ່າງແຂງແຮງກວ່າອີກ ໃນຄວາມຮັບຮູ້ ຄວາມຮັບຜິດຊອບ ແລະ ການກະທຳຕົວຈິງຂອງແຕ່ລະອົງການຈັດຕັ້ງພັກ, ອຳນາດການປົກຄອງ, ແນວໂຮມປະເທດຊາດ, ບັນດາອົງການຈັດຕັ້ງການເມືອງ - ສັງຄົມ, ພະນັກງານ ສະມາຊິກພັກ ເພື່ອນຳປະຕິບັດມະຕິເຂົ້າໃນຊີວິດການເປັນຢູ່ຢ່າງແທດຈິງ ແລະມີປະສິດທິຜົນ. ລັດ, ອຳນາດການປົກຄອງຂັ້ນຕ່າງໆ ສືບຕໍ່ຫັນທັດສະນະ ແຜນນະໂຍບາຍຂອງພັກເປັນນິຕິກຳ, ເຮັດໃຫ້ທັດສະນະ ແຜນນະໂຍບາຍໃໝ່ຂອງພັກ ກ່ຽວກັບການຂົນຂວາຍປະຊາຊົນ ກາຍເປັນເອກະສານກົດໝາຍ; ເພີ່ມທະວີການໂຄສະນາ ຂົນຂວາຍໃຫ້ພະນັກງານ ຂ້າລັດຖະການ ລັດຖະກອນມີຄວາມຮັບຜິດຊອບຕໍ່ກັບປະຊາຊົນ; ຍູ້ແຮງການປະຕິຮູບລະບຽບວິທີການບໍລິຫານ; ເພີ່ມທະວີການສົນທະນາ, ຕິດຕໍ່ພົວພັນໂດຍກົງກັບປະຊາຊົນ; ປະຕິບັດກົດລະບຽບປະຊາທິປະໄຕຢູ່ຮາກຖານ. ຍູ້ແຮງຂະບວນການແຂ່ງຂັນຮັກຊາດ, ຂະບວນການແຂ່ງຂັນກັນ “ຂົນຂວາຍປະຊາຊົນດີ” ຕິດແໜ້ນກັບ “ການຮ່ຳຮຽນແລະເຮັດຕາມແວ່ນແຍງຄຸນສົມບັດຂອງທ່ານປະທານໂຮ່ຈີມິນ”. ນຳພາແນວໂຮມປະເທດຊາດ, ບັນດາການຈັດຕັ້ງການເມືອງ - ສັງຄົມ, ບັນດາສະມາຄົມຂອງມະຫາຊົນ ສືບຕໍ່ປ່ຽນແປງໃໝ່ເນື້ອໃນ ແລະແບບວິທີການເຄື່ອນໄຫວ ເພື່ອເຕົ້າໂຮມປະຊາຊົນ, ຕອບສະໜອງຄວາມຮຽກຮ້ອງຕ້ອງການຂອງໜ້າທີ່ໃນສະພາບການໃໝ່. ເອົາໃຈໃສ່ກໍ່ສ້າງ ປັບປຸງການຈັດຕັ້ງ ກົງຈັກ ຖັນແຖວພະນັກງານໃນຄະນະຂົນຂວາຍມະຫາຊົນ ຂອງຄະນະພັກ ຂອງແນວໂຮມປະເທດຊາດ ແລະອົງຄະນະມະຫາຊົນຂັ້ນຕ່າງໆ ໃຫ້ໝັ້ນຄົງເຂັ້ມແຂງ./.
ຂຽນໂດຍ: ທ່ານນາງ ຫ່າທີ້ຂຽດ,
ເລຂາທິການສູນກາງພັກ, ຫົວໜ້າຄະນະຂົນຂວາຍປະຊາຊົນສູນກາງ
* ບົດນີ້ໄດ້ລົງພິມໃນວາລະສານກອມມູນິດ, ສະບັບທີ 865 (ເດືອນພະຈິກ ປີ 2014)